o
Kunnian Kuningas -seurakunta Jerusalem
TULTA JERUSALEMISTA
Pastori Oren Lev Ari
Shabat shalom, siunaan teitä Jeesuksen Kristuksen nimessä!
On uusi päivä. ...ja tuli aamu, kuudes päivä.
Ja Jumala siunasi seitsemännen päivän ja pyhitti sen,
koska hän sinä päivänä lepäsi kaikesta luomistyöstänsä.
Olemme kokoontuneet ylistämään Herraa ja saamaan Jumalan rauhan.
Jeesus sanoi: "Rauhan minä jätän teille...
En minä anna teille, niinkuin maailma antaa."
Jumalan rauhan, se on tärkeää meille tänään.
Saamme tänä sapattina siunatun ravinnon Pyhän Hengen suusta.
Rukoilkaamme yhdessä.
Elävän Jumalan Henki, toivotamme Sinut tervetulleeksi,
auta meitä tänään vastaanottamaan Jumalan Sana,
koska se muuttaa elämämme, uudistaa mielemme
ja antaa meille voimaa kasvaa hengellisesti.
Kiitos Isä siitä, että annat viisauden ja ilmestyksen Hengen
ja opetat meitä tuntemaan Sinut, Jeesuksen nimessä.
Rukoilen myös itseni puolesta, Sanasi opettajana.
"Avaa suusi, niin minä sen täytän." Avaan suuni, täytä se Sanallasi,
Pyhän Hengen voimalla, aamen.
Puhun tänään asiasta, jonka olemme menettäneet,
jonka ensimmäinen ihminen menetti Eedenin puutarhassa.
Mitä ihminen menetti silloin?
Voisimme sanoa auktoriteetin tai jotain muuta,
mutta ennen kaikkea ihminen menetti Jumalan läsnäolon.
Hän menetti Jumalan kunnian.
Sen jälkeen ihminen on yrittänyt saada itselleen sen kunnian.
Siksi maailmassa tavoitellaan niin paljon turhaa kunniaa.
Jeesus sanoi: "Kuinka te voisitte uskoa,
te, jotka otatte vastaan kunniaa toinen toiseltanne?"
Tarvitsemme Jumalan kunniaa, ja Jeesuksessa se on mahdollista.
Hänessä Jumala antaa meille takaisin alkuperäisen aseman.
Katsotaan, mitä sanoo psalmi 8, jae 5:
"...mikä on ihminen, että sinä häntä muistat,
tai ihmislapsi, että pidät hänestä huolen?
Ja kuitenkin sinä teit hänestä lähes jumal'olennon,
sinä seppelöitsit hänet kunnialla ja kirkkaudella."
Jumala antoi meille kunniansa ja kirkkautensa.
Jumala antoi sen ensimmäiselle ihmiselle.
Hän antoi ensimmäiselle ihmiselle kunnian ja kirkkauden.
Ensimmäisen ihmisen olisi pitänyt ottaa vastuuta.
Haluamme, että meillä olisi Jumalan kunnia ja läsnäolo.
Sitä meidän pitääkin tavoitella,
mutta heprean sana "kunnia" tulee sanasta "raskas".
Jumalan kunnia on raskas.
Meidän täytyy olla vastuullisia. Jumalan kunniaa täytyy varjella.
Jumalan kunnia on erilainen kuin ihmisen kunnia.
Ihmiskunnia on turhaa kunniaa.
Yritämme vain esitellä itseämme ja kilpailla koko ajan.
Kuka on parempi, kuka rikkaampi, ja kuka tietää enemmän.
Jumalan kunnia on nöyryyttä ja Jumalan korottamista.
Heikkoudessani olen vahva, koska Jumala antaa minulle voiman,
niinkuin Uusi testamentti sanoo.
Jumala antoi ensimmäiselle ihmiselle kunnian,
mutta hän ei ottanut siitä vastuuta.
Jos emme ota vastuuta siitä, mitä Jumala antaa, menetämme sen.
Saatana tulee varastamaan ja tuhoamaan.
Saatana tulee varastamaan sen kunnian.
Hän varastaa siis sen sanan, jonka Jumala on puhunut meille
Jumala sanoi: "Olkaa hedelmälliset ja lisääntykää ja täyttäkää maa
ja ottakaa se valtaanne." Näin Jumala siunasi heidät.
Jumalan kunnia tulee, kun Hän siunaa.
Jumala sanoo Sanansa, ja saamme Hänen kunniansa,
ja sitten meidän täytyy varjella sitä Sanaa,
jotta se pysyisi elämässämme.
Kun Jumala puhuu meille, meidän ei pidä ylpeillä.
Et voi ylpeillä siitä, että Jumala puhui sinulle.
Kun Jumala puhuu sinulle, nöyrryt ja varjelet Hänen Sanansa,
ja Jumalan kunnia laajenee elämässäsi.
Sinun täytyy olla vastuussa siitä, mitä Jumala on sanonut.
Emme voi tehdä mitään omin voimin.
Jeesus sanoi sen selvästi Johanneksen evankeliumissa 15:5:
"Minä olen viinipuu, te olette oksat.
Joka pysyy minussa ja jossa minä pysyn, se kantaa paljon hedelmää,
sillä ilman minua te ette voi mitään tehdä."
Ette saa aikaan mitään omalla kunniallanne.
Jos kysytte: "Eikö ihminen nyt kuitenkin omalla kunniallaan voi
avata joitakin ovia tai jotain?" Kyllä, sitä tapahtuu.
Erityisesti Lähi-idässä suhteilla voi saada paljon aikaan.
Mutta puhun Jumalan kunniasta,
kun Jumalan enkelit saattavat sinua ja taistelevat puolestasi.
Puhun siitä Jumalan kunniasta, joka oli Eedenin puutarhassa.
Jumalan läsnäolosta, Hänen siunauksestaan,
joka rikkaaksi tekee, eikä oma vaiva siihen mitään lisää.
Ajatelkaa, mikä kunnia on se, kun Jumala antaa Sanansa.
Se että Jumala puhuu meille, jo osoittaa,
että Hän kunnioittaa meitä ja uskoo meihin.
Mitä synti on? Miten Jumalan kunnia menetetään?
Ihmiset ajattelevat, että synti on tottelemattomuutta.
Mutta synti on jo ennen sitä, kun ei huomioida, mitä Jumala sanoo,
vastuuttomuutta siitä, mitä Jumala antaa.
Katsotaan 1. Mooseksen kirja 2:15:
Ja Herra Jumala otti ihmisen ja pani hänet Eedenin paratiisiin
viljelemään ja varjelemaan sitä.
Ja Herra Jumala käski ihmistä sanoen:
"Syö vapaasti kaikista muista paratiisin puista,
mutta hyvän- ja pahantiedon puusta älä syö,
sillä sinä päivänä, jona sinä siitä syöt,
pitää sinun kuolemalla kuoleman".
Ihmiset sanovat: "Näetkö, hän ei totellut!"
Mutta ennen kaikkea:
"Ja Herra Jumala otti ihmisen ja pani hänet Eedenin paratiisiin
viljelemään ja varjelemaan sitä."
Ensimmäinen ihminen ei tehnyt työtään paratiisissa.
Hän ei varjellut puutarhaa.
3. jakeessa kerrotaan,
että käärme oli kavalin kaikista kedon eläimistä,
ja se tuli puutarhaan.
Sen olisi pitänyt olla kedolla. Miten se pääsi puutarhaan?
Miten se pääsi puhumaan Eevalle?
Ensimmäinen ihminen, Eevan aviomies, ei vartioinut puutarhaa.
Miten menetämme Jumalan kunnian elämästämme?
Kun emme pane merkille, mitä Jumala sanoo.
Kun emme varjele sitä, minkä Hän on antanut.
Kun varjelemme sitä, minkä Jumala on antanut,
Jumalan kunnia pysyy.
Jumala johdattaa ja siunaa meitä.
Mutta kun emme varjele sitä, mitä Hän on sanonut,
kunnia, luottamus ja suojelus katoavat elämästämme.
Emme ole vain suojattomia hengellisessä maailmassa,
vaan suorastaan avoinna saatanan hyökkäyksille.
Raamattu sanoo, että Jumala antoi meille kunnian ja kirkkauden.
Hän asetti sen päähämme kuin kruunun.
Hän on tehnyt meidät kuningaskunnaksi,
papeiksi Herrallemme Jeesukselle Kristukselle.
Hän julisti sen meille Uudessa testamentissa,
koska siinä toinen ihminen, Jumalan valtakunnan ihminen,
Jeesus Kristus, sovitti synnin,
ensimmäisen ihmisen tottelemattomuuden,
ja hänen vastuuttomuutensa. Hän otti sen vastuulleen.
"Kaikki ovat poikenneet pois ja ovat Jumalan kirkkautta vailla."
Kun poikkeamme pois ja teemme oman mielemme mukaan,
olemme Jumalan kunniaa vailla.
Sen takia Jeesus tuli ja kuoli syntisten puolesta,
ja kuten Raamattu sanoo, Hänet tehtiin meidän tähtemme synniksi,
että me hänessä tulisimme Jumalan vanhurskaudeksi.
Se on mielisuosion virka. Hän sovitti meidät Jumalan kanssa.
Hänen kauttaan saimme takaisin Jumalan kunnian.
Hänen kauttaan saimme Jumalan Sanan,
vaikka Mooseksen kautta jo saimme Tooran, Jumalan Sanan,
mutta Jeesuksen kautta saimme Pyhän Hengen voiman
pitää siitä kiinni, ajatella sitä ja mennä eteenpäin sen kanssa,
pukeutua siihen ja ottaa Jumalan kunnian kruunun.
Emme enää ole alastomia hengellisessä maailmassa.
Olemme silti paljaana Herran edessä,
ja Hänelle täytyy tehdä tili kaikesta,
mutta Jumalan kunnia suojaa meitä saatanan hyökkäyksiltä.
Se on tärkeää. Kiitos Herralle!
Katsotaan, mitä profeetta Jesaja sanoo luvussa 43.
Teillä kaikilla pitäisi olla Raamattu,
koska olemme tulleet elävän Jumalan seurakuntaan.
Jesaja 43:21. Profeetta puhuu tulevaisuudesta:
"Kansa, jonka minä olen itselleni valmistanut,
on julistava minun kiitostani."
Muilla kielillä siinä sanotaan: "Kansa, jonka loin itselleni,
kertoo kunniastani." Se on siis kunnian kansa.
Kyllä, siinä puhutaan Israelin kansasta,
mutta kuten Raamattu sanoo, jokaisella, joka uskoo Jeesukseen,
oli juutalainen tai ei, on Aabrahamin kautta Jumalan siunaus,
Jumalan kunnia ja samat lupaukset, kuin Israelin kansalla.
Tämä puhuu meille uskoville:
"Kansa, jonka minä olen itselleni valmistanut,
on julistava minun kiitostani."
Tämä kansa on kertova kunniastani. Miten voit tehdä sen,
jos itse et ole Hänen kunniassaan etkä tiedä, mitä se on?
Jumala haluaa antaa kunniansa takaisin jokaiselle,
jotta eläisimme siinä,
ja enkelit tunnistaisivat meidät hengellisessä maailmassa.
Jumala sanoo luvussa 45: "Minä kutsuin sinut nimeltä."
Jumala ei tunne kaikkia ihmisiä nimeltä.
Miten niin? Hänhän tietää kaiken. Mutta ei hän kutsu kaikkia nimeltä.
Sinut Hän kuitenkin kutsui Jeesuksen Kristuksen kautta.
Miten Hän kutsui sinut? "Sinä olet poikani tai tyttäreni,
esikoisen, Jeesuksen Kristuksen kautta."
Minä rakastan sinua, sanoo Jumala,
koska katson Uhriin, Poikaani, joka antoi itsensä puolestasi.
Se on suuri kunnia. Katsotaan, mitä luvussa 45 sanotaan.
"Näin sanoo Herra voidellulleen Koorekselle,
jonka oikeaan käteen minä olen tarttunut
kukistaakseni kansat hänen edestään
ja riisuakseni kuninkaitten kupeilta vyöt,
että ovet hänen edessään avautui- sivat eivätkä portit sulkeutuisi.
Minä käyn sinun edelläsi ja tasoitan kukkulat,
minä murran vaskiovet ja rikon rautasalvat.
Minä annan sinulle aarteet pimeän peitosta, kalleudet kätköistänsä,
tietääksesi, että minä, Herra, olen se, joka sinut nimeltä kutsuin,
minä, Israelin Jumala.
Palvelijani Jaakobin ja valittuni Israelin tähden
- nyt voimme sanoa "Jeesuksen tähden" -
minä kutsuin sinut nimeltä ja annoin sinulle kunnianimen,
vaikka sinä et minua tuntenut."
Me emme tunteneet Häntä, mutta Hän kutsui meitä nimeltä,
koska Jeesus sovitti synnin ja vastuuttomuuden,
ja otti sen päällensä.
Kaikki olivat poikenneet pois ja Jumalan kirkkautta vailla.
Jeesus otti sen kaiken päälleen ristillä,
ja saimme Jumalan mielisuosion ja kunnian.
Nyt meidän täytyy varjella Jumalan Sanaa.
Katsotaan 2. Korinttolaiskirje 3:6.
Tutkitaan yhdessä Jumalan Sanaa, koska se on meille elämä.
Katsotaan, mitä Paavali sanoo:
"...joka myös on tehnyt meidät kykeneviksi olemaan
uuden liiton palvelijoita, ei kirjaimen, vaan Hengen,
sillä kirjain kuolettaa, mutta Henki tekee eläväksi.
Mutta jos jo kuoleman virka, joka oli kirjaimin kaiverrettu kiviin,
ilmestyi kirkkaudessa, niin etteivät Israelin lapset kärsineet katsella
Mooseksen kasvoja hänen kasvojensa kirkkauden tähden,
joka kuitenkin oli katoavaista,
kuinka paljoa enemmän onkaan Hengen virka oleva kirkkaudessa!"
Meillä on uusi virka, Jumalan Pojan virka, Uuden liiton virka.
Se on kunnian Kuninkaan, Jeesuksen Kristuksen virka.
Miten voimme palvella kunniassa?
Siten, että pidämme Jumalan Sanan,
ja otamme vastuuta Jumalan Sanasta ja itsestämme,
ja varjelemme Jumalan kunnian. Niin palvelemme kunniassa.
2. Korinttolaiskirje 4:7:
"Mutta tämä aarre on meillä saviastioissa,
että tuo suunnattoman suuri voima olisi Jumalan
eikä näyttäisi tulevan meistä."
Kunnian virka on voimallista ja voittoisaa elämää,
voittoa synnistä, maailman nautinnoista ja lihan teoista.
Olemme saaneet voiton kaikesta tästä,
koska toimimme Pyhän Hengen voimassa.
Jos haluat varjella Jumalan Sanan ja olla vastuussa siitä,
miten voit tehdä sen?
Jesaja 6:8: "Kenenkä minä lähetän? Kuka menee meidän puolestamme?"
Minä sanoin: "Katso, tässä minä olen, lähetä minut".
Jos teet näin, sinulle on tärkeää, mitä Jumala sanoo sinulle.
Sinulle on tärkeää se, mitä Jumala haluaa sinun tekevän.
Sinulle on tärkeää, mitä Hän on jo sanonut Sanassaan.
Jos teet näin, olet täynnä Jumalan kunniaa.
Koska Jumalan kunnia ei tule yksin, vaan Jumalan siunauksen jälkeen.
Miten Jumalan siunauksen saa? Kun Hän puhuu.
Ja Jumala siunasi ihmisen, Aadamin ja Eevan,
miehen ja naisen, ja sanoi: "Olkaa hedelmälliset ja lisääntykää,
täyttäkää maa ja ottakaa se valtaanne, ja niin edelleen.
Siunauksen saa Jumalan Sanan kautta.
Ja silloin Jumalan kunnia tulee.
Neuvon teitä pitämään Jumalan käskyt.
Noudattamaan Jumalan lakeja, niinkuin Aabraham teki.
Silloin ei vielä ollut Mooseksen lakia.
Aabrahamista kerrotaan, että hän piti Jumalan Sanan.
Hän uskoi Jumalan Sanaan, ja hänestä tuli Jumalan ystävä.
Mikä suuri kunnia on olla Jumalan ystävä!
Omalla vanhurskaudellasi et voi sellaista saavuttaa.
Ilman totista Viinipuuta, Jeesusta, et voi mitään tehdä.
Omavanhurskaus on turhaa kunniaa.
Todellinen vanhurskaus Jeesuksessa Kristuksessa,
uskon kautta, kuten Aabrahamilla, on Jumalan kunnia.
Pitäkää Jumalan Sana ja kieltäkää turha kunnia.
Jeesus sanoi: "Jos joku tahtoo minun perässäni kulkea,
hän kieltäköön itsensä ja ottakoon ristinsä ja seuratkoon minua."
Kiellä tänään turha kunnia ja omavanhurskaus.
Se, että muka pystyisit johonkin yksin, ilman Jumalaa.
Et voi mitään ilman Häntä,
mutta Hänen kanssaan voit tehdä kaiken.
"Kaikki on mahdollista sille, joka uskoo."
Kaikki ei ole mahdollista vain Jumalalle,
vaan myös sille, joka uskoo Häntä ja Häneen.
Siksi, ettei hän tee sitä saadakseen itselleen kunniaa,
vaan antaakseen kunnian Jumalalle.
Jumala sanoi minulle ehkä 9 hyvää vuotta sitten:
"Jos opit antamaan kunnian Minulle,
vuodatan päällesi kunniani, ja saat elää kunniassani."
Taivaallisen Isämme ja Pyhän Hengen tahto on,
että kuljemme Jumalan kunniassa maan päällä.
Jumala sanoi: "Tulkoon valkeus."
Ja Jumala erotti valkeuden pimeydestä,
ja näki, että se oli hyvä.
Hän haluaa, että olemme maailman valo ja suola,
että loistamme kuin valo tässä maailmassa,
että ne, jotka näkevät meidät, näkevät Jeesuksen kirjeen
ja Jumalan kunnian elämässämme.
Ihmisiin eivät tee vaikutusta sanamme, vaan tekomme.
Sanojemmekin pitää kyllä olla Jumalan Sanan mukaisia.
Mutta...
teot.
Tekojemme täytyy olla elävän Jumalan tekoja.
Hän haluaa erottaa meidät, kuten Raamattu sanoo:
Hän erottelee lampaat vuohista.
Hän sanoo lampaille: "Tulkaa, minun Isäni siunatut!"
Ja vuohille: "Menkää pois minun tyköäni, te kirotut!"
Sitä emme halua.
Siksi Jumalan Sana kannattaa pitää sydämessämme,
kuten Jeesus sanoi.
Saadaksemme siunauksen ja Jumalan kunnian tässä maailmassa.
Meidän maallisella asemallamme ei ole merkitystä,
oletpa sitten eläkeläinen, kotiäiti, siivooja, vartija,
tai hallitusviranomainen. Jumala ei katso henkilöön.
Hän rakastaa kaikkia.
Paavali sanoi, että jos olet orja, ja voit päästä vapaaksi,
niin voit tehdä niin. Mutta ei se ole tärkeää.
Tärkeää on se, ettei pidä katsoa maalliseen asemaan,
vaan hengelliseen asemaan, siihen, kuka olet siellä.
Muistatteko, mitä tapahtui Apostolien tekojen luvussa 19?
Paavalin elämän kautta tapahtui ihmeitä ja voimatekoja.
Katsotaan Apostolien teot 19, se on hyvin mielenkiintoinen.
Jae 11: Ja Jumala teki ylen voimallisia tekoja
Paavalin kätten kautta,
niin että vieläpä hikiliinoja ja esivaatteita hänen iholtansa
vietiin sairasten päälle,
ja taudit lähtivät heistä ja pahat henget pakenivat pois.
Myöskin muutamat kuljeksivat juutalaiset loitsijat
rupesivat lausumaan Herran Jeesuksen nimeä niiden ylitse,
joissa oli pahoja henkiä, sanoen:
"Minä vannotan teitä sen Jeesuksen kautta, jota Paavali julistaa".
Ja niiden joukossa, jotka näin tekivät,
oli myös erään juutalaisen ylipapin, Skeuaan, seitsemän poikaa,
mutta paha henki vastasi heille sanoen:
"Jeesuksen minä tunnen, ja Paavalin minä tiedän..."
Ajatelkaa! Koko hengellinen maailma tuntee Jeesuksen.
Jeesuksen nimessä saastaiset henget antautuvat ja lähtevät.
Mutta paha henki tunsi myös Paavalin.
"Paavalin minä tiedän..." Tämä on mielenkiintoista!
Hänellä oli Jumalan kunnia hengellisessä maailmassa.
Olkoon teillä Jumalan kunnia!
Vielä kerran: pitäkää kiinni Jumalan Sanasta,
ottakaa vastuuta, niin saatte siunauksen ja kunnian.
Jumala siunatkoon teitä, Jeesuksen Kristuksen nimessä!
Suomennos: Hannele Tainio